Bestyrelsens beretning februar 2020.

I det forgangne år har der i bestyrelsen været fokus på følgende emner.:

1. Mulig lukning af Holmstruphøjvej ved Viborgvej.
2. Sammenhold blandt beboerne på Holmstruphøjvej 90-132.
3. Ændring i det fremtidige fælles havearbejde.
4. Parkeringsforhold ved de 2 ind- og udkørsler til stamvejen.

Ad 1.

Som det er alle bekendt så arbejdes der i Aarhus Kommune med et forslag der i sin enkelthed skal sikre **hurtigere fremkommelighed for trafikken på Viborgvej.**

Det betyder, at der er meget stor risiko for at Holmstruphøjvej bliver lukket ved Viborgvej og, at trafikken på Holmstruphøjvej derved ændres så ind– og udkørsel til Holmstruphøjvej vil ske via Jernaldervej.

Dette er bestyrelsen meget imod, og har derfor via mail og omdeling af materiale i postkasser, opfordret til at de enkelte beboere lavede høringssvar mens tid var, når vi kigger på den samlede boligmasse i samtlige parcelforeninger i hovedforeningen, så er der kommet et høringssvar fra ca. hver anden husstand, det betragter vi som værende meget flot.

I hovedbestyrelsen for Grundejerforeningen Holmstrup Bakker har vi haft mange møder omkring denne mulige ændring, og her er holdningen den samme, samtlige hovedbestyrelsesmedlemmer er imod lukningen ved Viborgvej, og vi har som bestyrelse også fremsendt høringssvar til Aarhus Kommune, ligeså har vi haft kontakt til Aarhus Stiftstidende der har bragt 2 artikler, og ligeså har der været 2 artikler i JP Aarhus, vi har også haft kontakt til TV2 Østjylland, som indtil videre har valgt ikke at gå ind i sagen.

Næste step er, at vi som bestyrelse beder om foretræde for Rådmanden, dato for dette er endnu ikke kendt. I samme forbindelse opfordrer vi til at de enkelte husstande også beder om foretræde for at forklare deres utilfredshed med den kommende beslutning, når dato for foretræde er mig bekendt vil jeg sende mail til beboerne i afd. 5.

Ad 2.

Da vi tiltrådte som bestyrelse var der hurtigt enighed om at vi godt kunne tænke os et større sammenhold blandt beboerne i afd. 5, på den baggrund blev bestyrelsen enige om at der skulle afholdt en vejfest, noget som der for år tilbage var stor succes med.

Som sagt så gjort, bestyrelsen inviterede til vejfest, og jeg tror at jeg på de deltagendes vegne kan sige at det var en rigtig hyggelig sammenkomst, som vi håber kan være startskud til en årlig tilbagevendende begivenhed (som i gamle dage).

Der blev afholdt endnu et forsøg på at samle beboerne, og det var et gløgg arrangement op til jul, så man kunne hygge sammen i en times tid, og få ønsket god jul til hinanden, som vejfesten var der stor tilfredshed blandt de deltagende.

Så fra bestyrelsens side skal der lyde en tak for opbakningen til de deltagende.

Ad 3.

Bestyrelsen har konstateret at der var en del problemer med fremmøde på de aftalte datoer, dels var der et par udeblivelser, og dels har der været flere der stod med fritagelse for havearbejde mod i stedet at køre haveaffald bort, end der var fællesarbejdsdage.

For at gøre det fælles arbejde til en mindre opgave, og undgå ovenstående udfordringer har bestyrelsen truffet beslutning om, at fjerne den bevoksning der er bag pavillonen, samt at få den gartner der klipper græs i området til fremover at vedligeholde det store bed med sargangtæbler. Omkostnig årligt 1500 kr.

Det betyder at det fremtidige fællesarbejde alene vil være at rense omkring træerne, samt rette kanter af langs asfaltvej og slutteligt feje langs sargantæble bedet.

Det betyder at der fremover kun vil være en enkelt årlig dato for fællesarbejde.

Ad 4.

Bestyrelsen har haft en samtale med de beboere der parkerede foran skiltene ved ind- og udkørslerne til vores lille fællesvej, det har gjort at beboerne ikke længere parkerer på dette område, tilbage står nu blot at der indimellem foregår parkering af gæsters biler, så bestyrelsen vil hermed bede om, at man orienterer sine gæster om, at parkering på dette område ikke er tilladt jf. Færdselsloven.

Og helt generelt vil bestyrelsen opfordre alle til at der tages hensyn til andre når man stiller sin bil, vi har haft eksempler på at nogen har parkeret på en måde der har umuliggjort at andre beboere kan komme ud af egen indkørsel, så venligst, vis hensyn.

På bestyrelsens vegne,

Ole